Samtidig med, at statsminister Mette Frederiksen (S) for lidt siden gjorde klart, at ‘lukningen af Danmark’ fortsætter indtil 13. april, har Sundhedsstyrelsen udgivet en opdateret strategi.

Her er forventningen om antallet af svært syge og patienter, som vil dø af Covid-19, uændret. Til gengæld er styrelsen blevet væsentligt mere konkret i sin fremskrivning af, hvordan epidemien vil forløbe.

Det fremgår blandt andet, at epidemien vil peake stort set samtidig med den dato, som statsministeren i dag forlængede skolelukninger og andre tiltag til. Og at forventningen i denne bølge er at omkring 65.000 danskere vil teste positiv for corona-virussen. Der er ikke fremskrevet et mørketal.

SIR-model bag forventninger De nye forudsigelser af epidemiens forløb er lavet af forskere fra forskellige danske forskningsmiljøer i samarbejde med Statens Serum Institut.

De har udarbejdet en såkaldt SIR model for et forventet epidemiforløb i Danmark, en matematisk model, der grupperer befolkningen i tre grupper: de modtagelige (Susceptibles), de smittede (Infected) og de helbredte (Recovered).

Modellen antager, at hele befolkningen som udgangspunkt er modtagelig for coronavirus, og at de helbredte er immune.

Modellen er udviklet på baggrund af data fra Norditalien (provinserne Lombardiet, Veneto og Emilia Romagna). Det skyldes at sundhedssystemet i Norditalien minder mere om det danske, hvad angår intensiv terapi, end eksempelvis Kina.

»Det er i sagens natur vanskeligt at vurdere det forventede antal diagnosticerede tilfælde på nuværende tidspunkt. Derimod er selve kurvens forløb rimelig sikkert bestemt,« fremgår det.

Intensivkapacitet nok

Sundhedsstyrelsen er i den nye strategi optimistik i forhold til at have intensivkapacitet nok, når det for alvor går løs om et par uger.

Behovet vil langt overskride sundhedssystemets sædvanlige kapacitet, men som det fremgår af artiklens topillustration, vil det kunne lade sig gøre at behandle de forventede 827 corona-smittede respirator-patienter efter oprustningen. Også samtidig med at patienter med andre livstruende tilstande og skader kan komme til.



CORONA NYHEDSBREV

Tilmeld dig nyhedsbrevet ING/Coronavirus og få et teknologisk perspektiv på udfordringerne med Corona-epidemien.

»Når epidemien med Covid-19 topper skal vi også være klar til at behandle patienter med andre akutte og livstruende tilstande. Det vil være andre patienter med alvorligt og katastrofalt svigt at vejrtrækning og kredsløb,« skriver Sundhedsstyrelsen.

»Vi har sikret at der også er kapacitet til at behandle denne gruppe og det samlede antal intensiv pladser med respiratorer, sammenlagt med yderligere respiratorer fra lagre, vil i det offentlige sundhedsvæsen i Danmark således være 1.260,« oplyser styrelsen.

Effekt af tiltag er ikke kvantificeret

Det fremgår af Sundhedsstyrelsens nye strategi at man tidligst forventer at kunne se en effekt af de nuværende afbødningstiltag mod slutningen af denne uge.

Overvågningsdata om borgernes færden skal bidrage til at myndighederne kan vurdere, om de nuværende tiltag er nok og virker.

»Effekten af de enkelte tiltag, der er iværksat i de seneste uger, er således ikke kvantificeret for nærværende,« skriver Sundhedsstyrelsen.

»Statens Serum Institut oplyser endvidere, at det er vanskeligt at kvantificere det konkrete smittetryk i Danmark, idet antallet af dagligt testede personer har varieret betydeligt igennem perioden,« lyder det.

Statens Serum Institut vurderede i dag, at reproduktionstallet for Covid-19 – hvor mange hver smittede giver virussen videre til – var 2,1 før afbødningstiltag, og med tiltagene kan være sænket med 30-50 procent.

Ifølge de nyeste tal fra SSI er 24 nu døde, imens de var smittet med Covid-19. 254 er indlagt på hospitalerne, deraf 55 på en intensivafdeling og 47 i respirator.

70 pct. af de indlagte er ifølge Sundhedsstyrelsen 60 år eller ældre, og næsten 80 pct. af de døde er 70 år eller ældre.